CELEX: 32021D1939
Language: hr
Date: 2021-11-09 00:00:00
Title: Odluka Vijeća (EU) 2021/1939 od 9. studenoga 2021. o stajalištu koje treba zauzeti u ime Europske unije u okviru Odbora za trgovinu osnovanog Sporazumom o trgovini između Europske unije i njezinih država članica, s jedne strane, i Kolumbije, Perua i Ekvadora, s druge strane, u pogledu izmjena dodataka 2., 2.A i 5. Prilogu II. tom Sporazumu

10.11.2021   
               
               
                  HR
               
               
                  Službeni list Europske unije
               
               
                  L 396/56
               
            
         ODLUKA VIJEĆA (EU) 2021/1939
         od 9. studenoga 2021.
         o stajalištu koje treba zauzeti u ime Europske unije u okviru Odbora za trgovinu osnovanog Sporazumom o trgovini između Europske unije i njezinih država članica, s jedne strane, i Kolumbije, Perua i Ekvadora, s druge strane, u pogledu izmjena dodataka 2., 2.A i 5. Prilogu II. tom Sporazumu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:
         
                     (1)
                  
                  
                     Unija je 26. lipnja 2012. u skladu s Odlukom Vijeća 2012/735/EU (1) potpisala Sporazum o trgovini između Europske unije i njezinih država članica, s jedne strane, i Kolumbije, Perua i Ekvadora, s druge strane („Sporazum”), u pogledu Kolumbije i Perua, a 11. studenoga 2016. u skladu s Odlukom Vijeća (EU) 2016/2369 (2) u pogledu Ekvadora. Na temelju njegova članka 330. stavka 3., Sporazum se privremeno primjenjuje od 1. ožujka 2013. između Unije i Perua, od 1. kolovoza 2013. između Unije i Kolumbije te od 1. siječnja 2017. između Unije i Ekvadora.
                  
               
                     (2)
                  
                  
                     Na temelju članka 13. stavka 2. točke (g) podtočke iii. Sporazuma, Odbor za trgovinu može izmijeniti posebna pravila o podrijetlu utvrđena u Prilogu II. Sporazumu (Vezan uz definiciju pojma „proizvoda s podrijetlom” i metode upravne suradnje).
                  
               
                     (3)
                  
                  
                     Odbor za trgovinu u pisanom postupku koji se očekuje do kraja 2021. treba donijeti odluku o izmjeni Dodatka 2. (Popis obrada ili prerada koje je potrebno obaviti na materijalima bez podrijetla kako bi dobiveni proizvod stekao status proizvoda s podrijetlom), Dodatka 2.A (Dopuna popisu obrada ili prerada koje je potrebno obaviti na materijalima bez podrijetla kako bi proizvedeni proizvod stekao status proizvoda s podrijetlom) i Dodatka 5. (Proizvodi na koje se primjenjuje točka (b) Izjave Europske unije u vezi s člankom 5. u pogledu proizvodâ s podrijetlom iz Kolumbije, Ekvadora i Perua) Prilogu II. Ti se dodaci temelje na Harmoniziranom sustavu (HS) za 2007. Pravila o podrijetlu za pojedinačne proizvode u tim dodacima treba uskladiti s ažuriranim HS-om koji se primjenjuje od 2017. To usklađivanje uključilo bi izmjene koje su uvedene HS-om za 2012. i HS-om za 2017. u pogledu pravila o podrijetlu za pojedinačne proizvode iz dodataka 2., 2.A i 5. Zbog broja izmjena koje je u njima potrebno izvršiti dodatke radi jasnoće treba u cijelosti zamijeniti.
                  
               
                     (4)
                  
                  
                     Primjereno je utvrditi stajalište koje treba zauzeti u ime Unije u okviru Odbora za trgovinu u pogledu izmjena dodataka 2., 2.A i 5. Prilogu II. Sporazumu jer će odluka Odbora za trgovinu biti obvezujuća za Uniju.
                  
               
                     (5)
                  
                  
                     Stajalište Unije u okviru Odbora za trgovinu trebalo bi se stoga temeljiti na nacrtu odluke Odbora za trgovinu,
                  
               DONIJELO JE OVU ODLUKU:
         
            Članak 1.
            Stajalište koje treba zauzeti u ime Unije u okviru Odbora za trgovinu osnovanog Sporazumom o trgovini između Europske unije i njezinih država članica, s jedne strane, i Kolumbije, Perua i Ekvadora, s druge strane („Sporazum”), u pogledu izmjena dodataka 2., 2.A i 5. Prilogu II. Sporazumu temelji se na nacrtu odluke Odbora za trgovinu (3).
         
         
            Članak 2.
            Ova Odluka stupa na snagu na dan donošenja.
            Prestaje važiti 31. prosinca 2021.
         
         
            Sastavljeno u Bruxellesu 9. studenoga 2021.
            
               
                  Za Vijeće
               
               
                  Predsjednik
               
               A. ŠIRCELJ
            
         
         
            (1)  Odluka Vijeća 2012/735/EU od 31. svibnja 2012. o potpisivanju, u ime Unije, i privremenoj primjeni Sporazuma o trgovini između Europske unije i njezinih država članica, s jedne strane, i Kolumbije i Perua, s druge strane (SL L 354, 21.12.2012., str. 1.).
         
            (2)  Odluka Vijeća (EU) 2016/2369 od 11. studenoga 2016. o potpisivanju, u ime Unije, i privremenoj primjeni Protokola o pristupanju uz Sporazum o trgovini između Europske unije i njezinih država članica, s jedne strane, i Kolumbije i Perua, s druge strane, kako bi se uzelo u obzir pristupanje Ekvadora (SL L 356, 24.12.2016., str. 1.).
         
            (3)  Vidjeti dokument ST 11373/21.